CERCUL METODIC AL PROFESORILOR DE LIMBA ENGLEZĂ – ZONA MOTRU
Liceul Tehnologic Turceni, 14 Noiembrie 2017
Luminiţa-Mihaela Belgun
Liceul Tehnologic Turceni a găzduit marţi, 14 noiembrie 2017, cercul pedagogic al profesorilor de limba engleză, zona Motru. La sosire, cei 18 oaspeţi, printre care doamna profesoară Teodora Dragotă –inspector pentru limbi moderne - şi Oliviu Arsenie - responsabil cerc metodic – au fost conduşi în biblioteca unităţii noastre de învăţământ, unde au fost întâmpinaţi călduros de membrii catedrei de limbi moderne, de doamna bibliotecară Margareta Vladu cât şi de domnul director Octavian Vladu, care le-a adresat câteva cuvinte de bun venit invitaţilor. 
Activitatea metodico-ştiinţifică a debutat cu lecţia demonstrativă  „The Valley Of Fear”, susţinută de doamna profesoară Luminiţa-Mihaela Belgun şi grupa de elevi pe care o coordonează din cadrul clasei a XII-a C, profil filologie bilingv.  Lecţia a avut o abordare interactivă, implicându-i atât pe elevi cât şi pe profesorii asistenţi în rezolvarea unui mister alături de faimosul detectiv Sherlock Holmes. După o scurtă pauză, oaspeţii au vizionat o prezentare PowerPoint pe tema jocului de rol în predarea limbii engleze pregătită de doamna profesoară Andreea Vavură, care a adus informaţii metodice bine documentate şi utile.  
Doamnele profesoare Raluca Rişcă şi Luminiţa-Mihaela Belgun au organizat  un program artistic plin de emoţie şi sensibilitate. Sub îndrumarea doamnei profesoare Raluca Rişcă, elevii clasei a III-a C i-au cucerit pe oaspeţi cântându-le „If you’re happy” şi „Colours”. Zâmbetele şi voia-bună au fost asigurate de elevii Buşe Bianca, Burtea Fabian şi Latea Mirela din clasa a XII-a C, care au fost actori principali în sceneta „Frankenstein – A parody”, regizată de doamna profesoară Luminiţa-Mihaela Belgun. Elevele Chiţoiu Melissa (clasa a XII-a C) şi Drăghici Mihaela (clasa a IX-a C), coordonate de Luminiţa-Mihaela Belgun, s-au bucurat de aplauze îndelungi pentru interpretarea pieselor „Stay” şi „Titanium”.

